रिपोर्ट का दावा- रेपिस्ट अरबपति जेफरी एपस्टीन ने रिश्ता उजागर करने की धमकी दी थी
US Billionaire Jeffrey Epstein Blackmail of Bill Gates Due to His Russian Girlfriend नाबालिगों से रेप के दोषी अमेरिकन अरबपति जेफरी एपस्टीन ने माइक्रोसॉफ्ट कंपनी के फाउंडर बिल गेट्स को उनकी रूसी गर्लफ्रेंड की वजह से ब्लैकमेल किया था।
माइक्रोसॉफ्ट कंपनी के फाउंडर बिल गेट्स की एक्स-गर्लफ्रेंड मिला एंटोनोवा क्रेमलिन की एक जासूस के कॉन्टैक्ट में थी। बिल गेट्स ने 2009-10 के बीच 20 साल की इस रूसी ब्रिज प्लेयर को डेट किया था। इसका खुलासा डेलीमेल ने अपनी रिपोर्ट में किया है। ये बात तब सामने आई जब 2 दिन पहले वॉल स्ट्रीट जर्नल की एक रिपोर्ट में बताया गया कि नाबालिगों से रेप के दोषी अमेरिकन अरबपति जेफरी एपस्टीन ने बिल गेट्स को उनकी रूसी गर्लफ्रेंड की वजह से ब्लैकमेल किया था।
रिपोर्ट के मुताबिक एपस्टीन चाहता था कि बिल गेट्स उसकी चैरिटी को सपोर्ट करें। जबकि, बिल गेट्स ने ऐसा करने से इनकार कर दिया था। इसके बाद एपस्टीन ने उन्हें धमकी दी। उसने बिल गेट्स को मेल कर कहा कि अगर वो चैरिटी को सपोर्ट नहीं करेंगे तो रूसी महिला से उनके रिश्ते को सार्वजनिक कर दिया जाएगा।
रूसी जासूस एना चैपमैन के साथ गेट्स की एक्स गर्लफ्रैंड की फोटो से खुलासा
डेली मेल ने एक फोटो जारी की है जिसमें गेट्स की एक्स गर्लफ्रैंड मिला एंटोनोवा रूसी जासूस एना चैपमैन के साथ दिख रही है। दरअसल, एना चैपमैन को 2010 में जासूसी के आरोप में न्यूयॉर्क में गिरफ्तार कर लिया गया था। वहीं, मिला के साथ उसका फोटो भी 2009 और 2010 के बीच बताया जा रहा है। ये वही वक्त था जब बिल गेट्स रूसी ब्रिज प्लेयर मिला एंटोनोवा को डेट कर रहे थे।
2013 में मिला एंटोनोवा की मुलाकात एपस्टीन से होती है। वो उसे सॉफ्टवेयर कोडिंग स्कूल अटैंड करने के लिए पैसे देते हैं। रिपोर्ट के मुताबिक तभी एपस्टीन को मिला एंटोनोवा और बिल गेट्स के रिश्ते के बारे में पता चलता है। इसके बाद 2017 में एपस्टीन मेल के जरिए बिल गेट्स को मिला के साथ रहे उनके रिश्ते को उजागर करने की धमकी देता है।
जेफरी एपस्टीन ने 2019 की आत्महत्या
एपस्टीन पर आरोप था कि उसने 18 साल तक की लड़कियों को 2002 से 2005 के बीच अपने मैनहटन और फ्लोरिडा स्थित आवास पर संबंध बनाने के लिए पैसे दिए थे। 2008 में उन्हें फ्लोरिडा में नाबालिग लड़कियों से संबंध बनाने का दोषी पाया गया था।
2019 में उन्हें गिरफ्तार कर लिया गाया था। इसके बाद एपस्टीन ने ट्रायल के दौरान ही आत्महत्या कर ली थी। एपस्टीन की पूर्व अमेरिकी राष्ट्रपति डोनाल्ड ट्रंप, बिल क्लिंटन और ब्रिटेन के राजकुमार एंड्रयू जैसे हाई प्रोफाइल लोगों तक पहुंच थी। उसने सेक्स ट्रैफिकिंग और साजिश के आरोपों को स्वीकार करने से इनकार कर दिया था। 